钦定古今图书集成/明伦汇编/氏族典/第118卷 > 陈敏
## 钦定古今图书集成/明伦汇编/氏族典/第118卷 > 陈敏

按《晋书陈敏传》，“敏字令通，庐江人也。少有干能，以部
廉吏补尚书仓部令史。及赵王伦篡逆，三王起义，兵
久屯不散，京师仓廪空虚，以敏为合肥度支，迁广陵
度支，以功为广陵相。时惠帝幸长安，四方交争，敏遂
有割据江东之志，父亡去职。东海王越当西迎大驾，
承制起敏为右将军，假节前锋都督。敏因中国大乱”，
收兵据历阳。会吴王常侍甘卓自洛至，教卓假称皇
太弟命，拜敏为扬州刺史，并假江东首望顾荣等四
十馀人为将军、郡守。敏为息娶卓女，遂相为表里。敏
弟昶，恢斌东略诸郡，遂据有吴越之地，以己为都督
江东军事、大司马、楚公，封十郡，加九锡。敏凡才，无远
略，一旦据有江东，刑政无章，不为英俊所服，顾荣之
徒常惧祸败，遣使密报征东大将军刘准，遣兵临江，
己以内应。荣又说甘卓，卓遂背敏。敏率万馀人将与
卓战，未获济，荣以白羽扇麾之，敏众溃散。敏单骑东
奔，至江乘，为义兵所斩。于是会稽诸郡并杀敏诸弟
无遗焉。